b'\n_START_ARTICLE_\n\xc5\xbdenske v \xc4\x8drnem\n_START_PARAGRAPH_\n\xc5\xbdenske v \xc4\x8drnem (hebrejsko \xd7\xa0\xd7\xa9\xd7\x99\xd7\x9d \xd7\x91\xd7\xa9\xd7\x97\xd7\x95\xd7\xa8, Nashim BeShahor) je protivojno gibanje \xc5\xbeensk, ki ga sestavlja okoli 10.000 aktivistk po vsem svetu. Prvo skupino so ustanovile izraelske \xc5\xbeenske v Jeruzalemu leta 1988, po izbruhu prve intifade.\n_START_SECTION_\nZgodovina\n_START_PARAGRAPH_\nKot odgovor na hude kr\xc5\xa1itve \xc4\x8dlovekovih pravic s strani izraelskih vojakov na okupiranih ozemljih so v \xc4\x8drno oble\xc4\x8dene \xc5\xbeenske za\xc4\x8dele vsak petek z bedenjem v sredi\xc5\xa1\xc4\x8du Jeruzalema \xc5\xbealovati za \xc5\xbertvami. Skupina sprva ni imela imena, vendar so jo hitro za\xc4\x8deli imenovati po obla\xc4\x8dilih, ki so prav tako pripomogla k nastanku zna\xc4\x8dilnej\xc5\xa1ih demonstracij, ki jih je bilo te\xc5\xbeko prezreti. _NEWLINE_Pobuda se je kmalu raz\xc5\xa1irila na \xc5\xa1tevilne druge kraje v Izraelu, kjer so \xc5\xbeenske tedensko stale na glavnih mestnih trgih in kri\xc5\xbei\xc5\xa1\xc4\x8dih medmestnih cest. Kot je bilo odlo\xc4\x8deno \xc5\xbee na za\xc4\x8detku, gibanje ni sprejelo nobenega formalnega programa razen nasprotovanja okupaciji in vojni. Lokalne skupine so bile samostojne pri odlo\xc4\x8danju o tem, ali naj omogo\xc4\x8dijo sodelovanje tudi mo\xc5\xa1kim. Med njimi je bilo tudi veliko politi\xc4\x8dnih razlik. _NEWLINE_Na vrhuncu intifade je bilo na razli\xc4\x8dnih lokacijah po celotni dr\xc5\xbeavi trideset vigilij. Ta \xc5\xa1tevilka se je po sporazumu iz Osla leta 1993 znatno zmanj\xc5\xa1ala, ko se je zdelo, da je mir s Palestinci dose\xc5\xbeen, vendar je znova narasla, ko so nasilni dogodki pokazali, da je bilo upanje prezgodnje. _NEWLINE_Prve vigilije v drugih dr\xc5\xbeavah so se za\xc4\x8dele v solidarnosti z izraelsko skupino, nakar se je njihovo delovanje raz\xc5\xa1irilo na druge dru\xc5\xbebene in politi\xc4\x8dne probleme. Posebej opazne so bile skupine na ozemlju nekdanje Jugoslavije, ki so se v devetdesetih letih soo\xc4\x8dile z mo\xc4\x8dnim nacionalizmom, sovra\xc5\xa1tvom in prelivanjem krvi. _NEWLINE_\xc5\xbdenske v \xc4\x8drnem v Indiji demonstrirajo proti hindujskemu fundamentalizmu in nasilju nad \xc5\xbeenskami. \xc5\xbdenske v \xc4\x8drnem v Italiji protestirajo proti vojni in organiziranemu kriminalu. V Avstraliji se zavzemajo proti nasilju v dru\xc5\xbeini. _NEWLINE_\xc4\x8ceprav je vsaka skupina avtonomna pri uresni\xc4\x8devanju lastnih ciljev in dejavnosti, \xc5\xbeenske vzdr\xc5\xbeujejo redne stike prek elektronske po\xc5\xa1te in interneta ter imajo letne mednarodne konference. Najpogostej\xc5\xa1a taktika je protestiranje na razli\xc4\x8dnih javnih mestih, ponavadi v popolni ti\xc5\xa1ini. _NEWLINE_Sre\xc4\x8danje \xc5\xbdensk v \xc4\x8drnem leta 2015 je potekalo v indijskem Bangaloru v sodelovanju z ve\xc4\x8d feministi\xc4\x8dnimi organizacijami.\n_START_SECTION_\nPoliti\xc4\x8dno stali\xc5\xa1\xc4\x8de\n_START_PARAGRAPH_\nV Izraelu so \xc5\xbeenske v \xc4\x8drnem ena izmed \xc5\xa1tevilnih organizacij, ki pripadajo skrajni levici.\n_START_SECTION_\nNagrade\n_START_PARAGRAPH_\nLeta 2001 je bilo gibanje nagrajeno z Milenijsko nagrado za \xc5\xbeenske, ki jo je podelil Razvojni sklad Zdru\xc5\xbeenih narodov za \xc5\xbeenske. Istega leta sta bili izraelska in srbska skupina nominirani za Nobelovo nagrado za mir.'